Planne vir geneties aangepaste muskiet om malaria te beveg(Foto: pixabay) Die Ugandese regering beoog om ŉ geneties aangepaste muskiet te teel as deel van ŉ plan om malaria in Afrika te beveg. ŉ Insektarium gaan hiervoor in Kampala gevestig word, waar navorsing oor die teel van dié muskiete gedoen gaan word. Die plan is om ŉ genetiese mutasie te laat versprei wat dodelik is vir muskiete wat malaria veroorsaak, het die Daily Monitor Dinsdag berig. Die ontwikkeling gaan bestaande maniere aanvul om die verspreiding en voorkoming van malaria te beheer. Dit sluit in teenmalaria-medisyne en muskietnette. Van die 3 000 muskietspesies ter wêreld, waaronder 800 in Afrika, veroorsaak net drie spesies malaria. As daar bevind word dat die aangepaste muskiete veilig en doeltreffend is, sal hulle losgelaat word in gebiede wat gebuk gaan onder malaria om uiteindelik daar alle wyfiemuskiete te steriliseer en gevolglik die bevolking van dié gevaarlike muskiete te verminder. Die navorsing word deur verskeie organisasies gedoen, met behulp van onder meer die VSA se Agentskap vir Internasionale Ontwikkeling, asook United Kingdom Aid namens die Bill & Melinda Gates-stigting en die Open Philantropy Foundation.